‘เอ็กซิมแบงก์’โดดอุ้ม ส่งออกซีแอลเอ็มวี
เอ็มดีใหม่เอ็กซิมแบงก์เครื่องร้อนเตรียมออกประกันส่งออกเน้นช่วยเอสเอ็มอีรายย่อย ที่ค้าขายกลุ่มประเทศซีแอลเอ็มวี
3 มิ.ย. 2559

เอ็มดีใหม่เอ็กซิมแบงก์เครื่องร้อนเตรียมออกประกันส่งออกเน้นช่วยเอสเอ็มอีรายย่อย ที่ค้าขายกลุ่มประเทศซีแอลเอ็มวี
นายพิศิษฐ์ เสรีวิวัฒนา กรรมการผู้จัดการธนาคารเพื่อการส่งออกและนำเข้าแห่งประเทศไทย (ธสน.) หรือเอ็กซิมแบงก์ เปิดเผยว่า ธนาคารเตรียมออกผลิตภัณฑ์ เน้นช่วยผู้ประกอบการเอสเอ็มอีผู้ส่งออกที่มียอดส่งออกไม่เกิน 1 ล้านบาท เช่น กลุ่มที่ทำการค้าชายแดนกับกลุ่มประเทศเพื่อนบ้าน (ซีแอลเอ็มวี) ที่ยังมียอดการส่งออกขยายตัวอย่างต่อเนื่อง
ทั้งนี้ ธนาคารเปิดการทำประกันการส่งออกไปยังประเทศกลุ่มดังกล่าว โดยจะหารูปแบบการจำหน่าย หรือช่องทางที่ผู้ส่งออกเอสเอ็มอี สามารถเข้าถึงการทำประกันได้ง่าย และจะผ่อนปรนเงื่อนไขการซื้อประกันจากเดิมที่ต้องมีการตรวจสอบข้อมูลบริษัทคู่ค้าค่อนข้างมากก่อนที่จะยอมรับประกันการส่งออกให้
“เตรียมออกประกันแบบใหม่เน้นช่วยเอสเอ็มอีรายย่อย รายเล็ก เช่น กลุ่มที่ค้าขายชายแดน มีวงเงินไม่เกิน 1 ล้านบาท จะหาทางให้ซื้อ ขาย กันได้ง่ายเหมือนซื้อ พ.ร.บ.ประกันรถเลย แบบใครซื้อประกันก็ขายเลย ไม่มีการเข้าตรวจข้อมูลคู่ค้าอะไรมากมายให้เรื่องมากเหมือนแต่ก่อน” นายพิศิษฐ์ กล่าว
ณ สิ้นไตรมาสแรก ธนาคารมียอดสินเชื่อคงค้างที่ 7.35 หมื่นล้านบาท เพิ่มขึ้น 62 ล้านบาท เมื่อเทียบกับสิ้นปีก่อน